DTC ปรับแผนธุรกิจส่งฟู้ดดิลิเวอรี่ช่วงโควิดระบาด ชูอาหารพรีเมียมพร้อมส่วนลด 10%
DTC ปรับแผนธุรกิจส่งฟู้ดดิลิเวอรี่ช่วงโควิดระบาด ชูอาหารพรีเมียมพร้อมส่วนลด 10%
DTC ปรับแผนธุรกิจส่งฟู้ดดิลิเวอรี่ช่วงโควิดระบาด ชูอาหารพรีเมียมพร้อมส่วนลด 10%
26 มี.ค. 2563

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DTC เปิดเผยว่า ในภาวะการแพร่ระบาดของไวรัสโควิด-19 ทำให้กลุ่มดุสิตธานี ซึ่งดำเนินธุรกิจด้านบริการ ตัดสินใจปรับเปลี่ยนแผนดำเนินธุรกิจให้สอดคล้องกับสถานการณ์ปัจจุบัน ด้วยการเปิดบริการรับส่งอาหารถึงบ้านหรือฟู้ด ดิลิเวอรี่ ในกรุงเทพฯ เป็นการชั่วคราว เพื่อให้บริการกับผู้บริโภคที่ต้องใช้เวลาส่วนใหญ่พำนักในที่พักอาศัย
โดยผนึกความร่วมมือฝ่ายครัวใน 3 พื้นที่สำคัญ ได้แก่ โรงแรมดุสิต สวีท ราชดำริ กรุงเทพฯ โรงแรมดุสิตปริ้นเซส ศรีนครินทร์ และบ้านดุสิตธานี ซึ่งอยู่ในซอยศาลาแดง เปิดให้บริการส่งอาหารให้กับลูกค้าที่โทรศัพท์เข้ามาสั่งโดยใช้หมายเลขโทรศัพท์ 02 200 9009 ที่เป็นคอลล์เซ็นเตอร์เพียงหมายเลขเดียว หรือผ่านไลน์ @ : @baandusitthani
ทั้งนี้ลูกค้าจะได้รับส่วนลด 10% ซึ่งเปิดให้บริการทุกวัน ตั้งแต่เวลา 10.00-20.00 น. ทั้งนี้ เพื่อให้ลูกค้าที่ชื่นชอบอาหารแบรนด์ “ดุสิตธานี” รวมถึงลูกค้าทั่วไปได้รับประทานอาหารคุณภาพ ภายใต้มาตรฐาน “ดุสิตธานี” ในราคาที่ถูกลง
นอกจากนี้ กลุ่มดุสิตธานี ยังได้ร่วมสนับสนุนอาหารกล่อง เพื่อมอบให้บุคลากรทางแพทย์ หรือเจ้าหน้าที่ของหน่วยงานราชการที่เกี่ยวข้องอย่างต่อเนื่อง ทั้งในกรุงเทพฯและต่างจังหวัดที่มีสาขาอยู่ โดยที่ผ่านมาได้นำส่งโรงพยาบาลจุฬาลงกรณ์ สภากาชาดไทย การท่าอากาศยานแห่งประเทศไทย และโรงพยาบาลบางละมุง เรียบร้อยแล้ว โดยหลังจากนี้จะมีการสนับสนุนอย่างต่อเนื่องจากครัวของโรงแรมต่าง ๆ ที่อยู่ภายใต้แบรนด์ในเครือของ  “ดุสิตธานี” และเป็นที่น่ายินดีที่ล่าสุดอาหารสุขภาพแบรนด์ “คาวาอิ” (Kauai) ซึ่งเป็นการผนึกความร่วมมือระหว่างกลุ่มดุสิตธานีกับ “เรียล ฟู้ดส์” แอฟริกาใต้ ก็พร้อมที่จะเข้าร่วมสนับสนุนโครงการนี้ด้วย
พร้อมกันนี้ กลุ่มดุสิตธานี ยังจะทำการทยอยมอบหน้ากากอนามัย เพื่อสนับสนุนการทำงานของบุคลากรทางการแพทย์ ให้แก่โรงพยาบาล 6 แห่ง ประกอบด้วย โรงพยาบาลจุฬาลงกรณ์ โรงพยาบาลรามาธิบดี โรงพยาบาลบางละมุง จังหวัดชลบุรี โรงพยาบาลชะอำ จังหวัดเพชรบุรี โรงพยาบาลวชิระ จังหวัดภูเก็ต และโรงพยาบาลนครพิงค์ จังหวัดเชียงใหม่